FI Euroopan unionin virallinen lehti C 155/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 155/04

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”VALAŠSKÝ FRGÁL”

EY-N:o: CZ-PGI-0005-0805-04.04.2010

SMM ( X ) SAN ( )

1. Nimi

”Valašský frgál”

2. Jäsenvaltio tai kolmas maa

Tšekki

3. Maataloustuotteen tai elintarvikkeen kuvaus

3.1 Tuotelaji

Luokka 2.4 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Pyöreä piiras, jonka halkaisija on 30–32 cm. Frgál-piiraassa (josta murteissa käytetään myös termejä ”vdolek”, ”pecák” tai ”lopaťák”) on hiivataikina, jossa on täyte.

Paistetun piiraan väri: taikinakuori – kullankeltainen; täyte – käytetyn täytteen luonteenomainen väri; täytteen päällä on vaalea murukerros, jonka päälle voidaan sirotella piparkakkurouhetta, kanelijauhetta, muutama tippa voisulaa ja sokeria.

Täyte – päärynä, rahka, unikonsiemen, luumusose, hedelmät tai marjat (luumu, omena, mustikka, aprikoosi), pähkinät, kaali (tuore tai hapankaali), porkkana, kyssäkaali. Täytteen osuus tuotteesta on noin 42–48 %.

Piiras asetetaan pyöreälle pahvialustalle ja kääritään useimmiten lämpökutistuvaan elintarvikekelmuun tai muuhun markkinoilla tarjolla olevaan elintarvikekelmuun. Se voidaan myös pakata pahvista, muovista tai puusta valmistettuun laatikkoon tai kääriä pergamenttipaperiin.

Pakkaustyypit: Frgál kokonaisena 600–700 g, puolikkaana 300–350 g ja neljänneksenä 150–175 g.

Tuotantopaikalla piiraat voidaan myydä pakkaamattomina.

Valašský frgál -piirasta voidaan pitää kaupan myös pakastettuna. Pakastaminen ei muuta tuotteen ominaisuuksia. Tuote viedään jäädytystilaan pakattuna. Pakastettua tuotetta voidaan säilyttää yhdeksän kuukautta vähintään – 18 °C:ssa, ja sulatettu tuote suositellaan kulutettavaksi 24 tunnin kuluessa. Tarvittavat tiedot viimeisestä käyttöpäivästä ja säilytysolosuhteista on merkitty pakkaukseen.

3.3 Raaka-aineet (ainoastaan jalostetut tuotteet)

Taikinan valmistukseen käytettävät raaka-aineet ovat puolikarkea vehnäjauho tai kolmen jauhotyypin sekoitus, jossa on hienoa, puolikarkeaa ja karkeaa vehnäjauhoa, juurikassokeri tai makeutusaine, kasvirasva tai -öljy, sianihra tai voi, pastöroitu tai tuore munankeltuainen, maitojauhe, tuore maito tai tavallinen juomavesi, hedelmämehu (sitruuna-, omena- tai päärynämehu), leivontahiiva ja suola; nykyisin taikinaan voidaan lisätä myös jauhonparannusainetta tuotteen tuoreuden varmistamiseksi.

Tärkein ainesosa on vehnäjauho. Muiden raaka-aineiden osalta on noudatettava seuraavia painorajoja: rasva (kasvirasva tai -öljy, sianihra, voi) – vähintään 20 % taikinan kokonaispainosta, sokeri tai makeutusaine (fruktoosi) – vähintään 10 % taikinan kokonaispainosta (käytettäessä jotakin muuta makeutusainetta määrä riippuu ko. aineen makeudesta), munankeltuainen – vähintään 5 % taikinan kokonaispainosta. Hedelmämehun, hiivan, suolan ja muiden aromiaineiden määrä riippuu eri valmistajien käyttämistä valmistusohjeista.

Valašský frgál -piiraan täytteen osuus on noin 42–48 % tuotteen kokonaispainosta ennen paistamista.

Täyte valmistetaan seuraavista raaka-aineista:

Päärynätäyte: kuivatuista päärynöistä valmistettu päärynäsose, luumu- tai hedelmäsose, kuivattu omena, piparkakkurouhe, rommieetteripohjainen aromiaine (jäljempänä ’aromiaine’), jauhettu tähtianis, vaniljasokeri, tavallinen juomavesi.

Rahkatäyte: rahka, juurikassokeri tai makeutusaine, pastöroitu tai tuore munankeltuainen, tavallinen juomavesi, rusinat, vaniljasokeri tai -kiisseli; täytteeseen voidaaan lisätä hedelmämehua, kasviöljyä, aromiainetta, jauhettua muskottipähkinää, stabilointiainetta ja metsämarjoja.

Unikonsiementäyte: jauhettu unikonsiemen, juurikassokeri tai makeutusaine, maitojauhe tai tuore maito, tavallinen juomavesi, kasvirasva, hieno vehnäjauho, vaniljasokeri, rusinat, korppujauho, jauhettu kaneli, aromiaine.

Luumusosetäyte: luumusose, vaniljasokeri tai makeutusaine, tavallinen juomavesi, aromiaine.

Omenatäyte: raastettu omena tai omenahilloke, juurikassokeri tai makeutusaine, vaniljasokeri, jauhettu kaneli, pähkinärouhe, rusinat, tavallinen juomavesi.

Mustikkatäyte: soseutettu tai pakastettu tuore mustikka, mustikkahillo.

Aprikoositäyte: soseutettu tai pakastettu tuore aprikoosi, aprikoosihillo.

Luumutäyte: soseutettu tai pakastettu tuore luumu, luumusose, jauhettu unikonsiemen, sokeri tai makeutusaine.

Pähkinätäyte: jauhettu hasselpähkinä/saksanpähkinä (tai niiden sekoitus), juurikassokeri tai makeutusaine, hieno vehnäjauho, maito, voi, kasvirasva tai -öljy, korppujauho, aprikoosihillo, tavallinen juomavesi, rusinat, vaniljasokeri, aromiaine.

Kaalitäyte: tuore pilkottu kaali tai hyvin huuhdeltu hapankaali, juurikassokeri tai makeutusaine, voi, kasvirasva tai -öljy, hieno vehnäjauho, tavallinen juomavesi, jauhettu mustapippuri, suola.

Porkkanatäyte: tuore porkkana, juurikassokeri tai makeutusaine, vaniljasokeri, unikonsiemen, voi, kasvirasva tai -öljy, hieno vehnäjauho, tavallinen juomavesi, jauhettu kaneli, suola.

Kyssäkaalitäyte: tuore kyssäkaali, juurikassokeri tai makeutusaine, voi, kasvirasva tai -öljy, hieno vehnäjauho, sitruuna- tai omenamehu, tavallinen juomavesi, jauhettu mustapippuri, tuore tai kuivattu persilja, suola.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden taikinan valmistuksesta (teknologiselta kannalta hiivalla nostatettu taikina ei kestä pitkiä odotusaikoja eri valmistusvaiheiden välillä) täytteen levittämiseen sekä piiraan paistamiseen ja pakkaamiseen on tuotteen laadun varmistamiseksi ja hygieniasääntöjen noudattamiseksi tapahduttava yksilöidyllä maantieteellisellä alueella. Itse täytettä ei ole pakko valmistaa kyseisellä alueella.

3.6 Viipalointia, raastamista, pakkaamista jne. koskevat erityiset säännöt

Ominaisuuksistaan johtuen nopeasti kulutettavan tuotteen laadun säilymisen varmistamiseksi se on leikattava ja pakattava suoraan valmistajan tiloissa. Valmiiden pakkaamattomien tuotteiden kuljettaminen heikentäisi niiden laatua (tuotteet saattaisivat murtua tai särkyä, ja lisäksi hygieniasääntöjen noudattaminen vaarantuisi). Tuotteet on lisäksi varustettava pakkauksiin kiinitetyillä etiketeillä, joissa ilmoitetaan tiedot valmistajasta ja tuotteen koostumuksesta sekä muut pakolliset tiedot, joilla varmistetaan tuotteen alkuperä yksilöidyllä maantieteellisellä alueella ja mahdollinen valvonta.

3.7 Merkintöjä koskevat erityiset säännöt

Valmistajien on ilmoitettava tuotteen pakkauksessa näkyvästi nimi ”Valašský frgál”. Lisäksi tuotteen pakkauksessa on oltava kuluttajien tiedoksi suojatun maantieteellisen merkinnän tunnus, jonka avulla valvontaelin voi tarkastaa tuotteen ja tuotteen jäljitettävyys voidaan varmistaa. Jos tuote myydään pakkaamattomana, myyntipaikalla on selkeästi osoitettava, että kyseessä on Valašský frgál.

4. Maantieteellisen alueen tarkka rajaus

Valašsko on maantieteellinen alue Tšekin kaakkoisosassa. Se muodostuu seuraavista kunnista (idästä alkaen): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov, Nový Hrozenkov.

5. Yhteys maantieteelliseen alkuperään

5.1 Maantieteellisen alueen erityisyys

Aikaisemmin Valašskon asukkaiden perinteinen menetelmä hedelmäsadon säilömiseksi oli hedelmien kuivaaminen. Näin säilöttyjä hedelmiä käytettiin lopun vuotta keittiössä mitä erilaisimpiin tarkoituksiin, joista tyypillisin oli kuivatuista päärynöistä valmistettu päärynäsose. Alueelle oli myös tyypillistä, että yhteen piiraaseen käytettiin ainoastaan yhdenlaista täytettä. Myös historiallisten lähteiden mukaan perinteisesti ei ollut tapana käyttää useampaa eri täytettä.

5.2 Tuotteen erityisyys

Valašský frgál erottuu muista leipomotuotteista erityisesti seuraavien ominaisuuksien ansiosta:

— Taikinan valmistusmenetelmä ja koostumus. Taikinan juoksevimmat ainesosat sekoitetaan ensin vispilällä tasaiseksi massaksi. Sen jälkeen lisätään pehmennetty rasva, ja seos sekoitetaan uudelleen tasaiseksi. Vasta sitten lisätään hiiva ja vähitellen jauhot ja taikina vaivataan tasaiseksi. Koska taikina on ilmavaa, siinä on oltava ilmakuplia. Se ei saa myöskään olla tahmeaa.

— Taikina kaulitaan pyöreäksi niin ikään Valašskon alueelta peräisin olevalla yhdellä kädellä käytettävällä kaulimella. Tämän tasaisen, keskeltä reunoille tapahtuvan kaulimisen ansiosta ohut taikina pysyy paistamisen jälkeenkin tiiviinä, joustavana ja rakenteeltaan hienona.

— Tyypillisten, erityisesti kuivatuista hedelmistä valmistettujen täytteiden käyttö.

— Yhteen Valašský frgál -piiraaseen käytetään vain yhdenlaista täytettä (täytteitä ei yhdistellä). Frgál erottuu täytteen runsaan määrän ansiosta, koska täytteen osuus piiraan kokonaispainosta ennen paistamista on 42–48 %. Täytteen päälle levitetään runsas murukerros ja mahdollisesti piparkakkurouhetta tai jauhettua kanelia. Paistamisen jälkeen piiras voidaan koristella sokerilla tai kostuttaa voisulalla.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Hakemus on perusteltu tuotteen erityisyyden ja maineen vuoksi, sillä se tunnetaan myös Valašskon alueen ulkopuolella. Nimellä ”vdolrek” tai ”frgál” kutsutut suurikokoiset piiraat mainitaan ensimmäisen kerran J.H.A. Gallašin vuodelta 1826 peräisin olevassa historiallisessa teoksessa ”Bromatologia moravo-rustica”. Siinä kerrotaan alueelle tyypillisistä vehnäjauho- ja toisinaan myös ruisjauhotaikinasta valmistetuista, rahkalla, luumusoseella tai kuivatuista, keitetyistä ja murskatuista päärynöistä tehdyllä soseella täytetyistä piiraista, joita valmistettiin yksinomaan Valašskon alueella.

Valašský frgál -piiraan valmistuksessa noudatetaan maantieteellisen alueen perinteisiä ohjeita, joita on säilynyt kirjallisina lähteinä vuodesta 1826 alkaen. Kansan parissa tämän erityisen piiraan valmistus on perinteisesti liittynyt ennen kaikkea Valašskon alueen juhliin, kuten häihin, rsitiäisiin, jouluun, pääsiäiseen ja elonkorjuujuhliin. Köyhissä perheissä sitä syötiin ainoastaan jouluna, rikkaammissa perheissä se oli myös tyypillinen sunnuntaileivonnainen. Piiraan koko (halkaisija 30–32 cm) vastaa leivinlapion kokoa. Frgál valmistettiin erityisesti kotona saatavilla olleista raaka-aineista, kuten kuivatuista hedelmistä, rahkasta, kotona jauhetuista jauhoista, voista, sianihrasta, pellavansiemenöljystä, munista ja maidosta.

Tunnetuin muoto Valašský frgál -piiraasta on päärynätäytteinen; sen täyte valmistetaan kuivatuista päärynöistä. Aikaisemmin Valašskon alueen kaikkien talojen pihalla kasvoi päärynäpuu. Yleisin päärynälajike oli ovesňanka, joka erottui pienen kokonsa ja täyteläisen, erittäin makean maltonsa perusteella. Myös eräät muut, pääosin syksyllä kypsyvät lajikkeet soveltuivat kuivattaviksi. Niiden oli annettava kypsyä ensimmäisten pakkasten tuloon saakka. Sen jälkeen päärynät kuivattiin kokonaisina hitaasti kuivauskaapeissa, joita lämmitettiin mieluiten hedelmäpuulla. Huolellinen kuivaaminen ja varastointi ullakolle ripustettuihin kudottuihin säkkeihin olivat tärkeitä vaiheita. Kuivatuista päärynöistä valmistetun soseen ja myös muunlaisella täytteellä päällystettyjen suurikokoisten piiraiden reseptit ovat vuosisatojen kuluessa siirtyneet sukupolvelta toiselle.

1900-luvulla näiden piiraiden maine kiiri aina pääkaupunkiin Prahaan saakka. Praha-Holešovicíchin kansallisten tuotteiden näyttelyssä 1800-luvun lopulla niitä esiteltiin yhdessä monien muiden Valašskon alueen tuotteiden kanssa, ja ne saavuttivat melkoista suosiota. Valašský frgál -piiraan maine on säilynyt tähän päivään saakka, ja siitä kerrotaan paljon esimerkiksi internetissä, alueellisessa ja kansallisessa lehdistössä sekä matkailuoppaissa. Tuote on usein myös palkittu näyttelyissä ja messuilla (Zlatá Salima 2006 ja 2008, Perla Zlínska 2006, 2007 ja 2008, Trendy 2006, HIT 2006 Moderní obchod, Značka kvality KLASA -laatumerkki vuonna 2007).

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Eritelmän täydellinen teksti on saatavissa internetosoitteessa

http://isdv.upv.cz/portal/pls/portal/portlets.ops.det?popk=1322&plang=cs

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.